section_heading: Vojna karijera
paragraph_text: Otto von Emmich rođen je 4. travnja 1848. u Mindenu u njemačkoj pokrajini Westfaliji. U prusku vojsku stupio je 1866. godine, te je s činom poručnika sudjelovao u Prusko-francuskom ratu u kojem je odlikovan i Željeznim križem. Nakon toga služi u raznim vojnim jedinicama. Čin pukovnika dostigao 1891. godine, general bojnikom je postao 1901. godine, dok je 1905. godine promaknut u čin general poručnika kada je postao i zapovjednikom 10. pješačke divizije smještene u Posenu (danas Poznanj u Poljskoj). U svibnju 1912. promaknut je u generala pješaštva, te postaje zapovjednikom X. korpusa smještenog u Hannoveru na čijem čelu dočekuje i početak Prvog svjetskog rata.